b'\n_START_ARTICLE_\nPedro P\xc3\xa9rez\n_START_PARAGRAPH_\nPedro P\xc3\xa9rez Due\xc3\xb1as (23. helmikuuta 1952 Pinar del Rio \xe2\x80\x93 18. hein\xc3\xa4kuuta 2018) oli kuubalainen kolmiloikkaaja._NEWLINE_Pedro P\xc3\xa9rez hypp\xc3\xa4si kolmiloikassa 16-vuotiaana tuloksen 14,61\xc2\xa0m, 17-vuotiaana 15,77\xc2\xa0m ja 18-vuotiaana 16,38\xc2\xa0m. Pan-Amerikan kisoissa Calissa 5. elokuuta 1971 h\xc3\xa4n 19-vuotiaana hypp\xc3\xa4si uuden maailmanenn\xc3\xa4tyksen 17,40\xc2\xa0m. Enn\xc3\xa4tys syntyi toisella hyppykierroksella, ja muut hypyt kantoivat 16,92, 14,92, 17,04, 17,12 ja 17,19 metri\xc3\xa4. V\xc3\xa4h\xc3\xa4n ennen M\xc3\xbcnchenin 1972 olympialaisia P\xc3\xa9rez loukkasi polvensa ja j\xc3\xa4i olympialaisten karsintaan tuloksella 15,72\xc2\xa0m. Nelj\xc3\xa4 vuotta my\xc3\xb6hemmin Montr\xc3\xa9alin 1976 olympialaisissa h\xc3\xa4n sijoittui nelj\xc3\xa4nneksi tuloksella 16,81\xc2\xa0m. Pronssimitalisti Jo\xc3\xa3o Carlos de Oliveira loikki yhdeks\xc3\xa4n senttimetri\xc3\xa4 pidemm\xc3\xa4lle._NEWLINE_P\xc3\xa9rez voitti kultaa Keski-Amerikan ja Karibian kisoissa vuosina 1970 ja 1974 sek\xc3\xa4 Keski-Amerikan ja Karibian mestaruuskilpailuissa vuonna 1971. H\xc3\xa4nt\xc3\xa4 valmensi neuvostoliittolainen olympiamitalisti ja maailmanenn\xc3\xa4tysmies Leonid \xc5\xa0t\xc5\xa1erbakov.'